
Ályktun
um stöðu og framtíð sérnáms á Íslandi
Aðalfundur Læknafélags Íslands haldinn í Kópavogi 6. nóvember 2026 leggur áherslu á mikilvægi áframhaldandi uppbyggingar og þróunar sérnáms lækna á Íslandi. Aðalfundurinn hvetur stjórnvöld og heilbrigðisstofnanir til að standa vörð um þá uppbyggingu sem þegar hefur átt sér stað. Öflugt sérnám hérlendis er forsenda sjálfbærrar mönnunar sérfræðilækna, aukins sjúklingaöryggis og traustrar heilbrigðisþjónustu til framtíðar. Mikill árangur hefur náðst undanfarin ár en vísbendingar um bakslag innan einstakra sérnámsgreina valda áhyggjum. Með fjölgun útskrifaðra lækna og vaxandi þjónustuþörf þjóðarinnar er brýnt að tryggja nægjanlegt fjármagn, fjölgun sérnámsstaða og gæði sérnáms. Mikilvægt er að greina hvaða sérnám sé hægt  að byggja upp á Íslandi og koma á laggirnar formlegu samstarfi við erlend háskólasjúkrahús og stofnanir til að tryggja fjölbreytt og fullnægjandi námstækifæri sé þess þörf. 


